ગુલાલે બેડરૂમમાં આવીને તરત જ વોર્ડરોબનું ડોર ઓપન કર્યું. વોર્ડરોબનું એક ખાનું નેક્‌સ્ટ, ગ્રાસોબીઓ, કોસ્ટા, કવાઇન્ટેસેન્સ, વિનસ, અપારેલ ઈટાલીઆ અને મેઈડન્સ જેવી અનેક બ્રાન્ડસના નાઇટવેરથી ઊભરાતું હતું. એમાંથી એણે કોસ્ટાનું સેટીન બેબીડોલ નાઇટી કાઢ્યું અને બાથરૂમમાં પ્રવેશી. હમણાં થોડીવાર સુધી બ્રાઈટ દેખાતો નાઇટીનો પીંક કલર એની પીંક ત્વચા પર ચઢતાં જ ડલ થઈ ગયો. ફ્રેશ થઈ એ બહાર આવી. એના શરીર પર હજુ પાણીનાં ટીપાં બાજેલાં હતાં. એણે બેડ પર બેસતાં ટી.વી ઓન કર્યું. ઘરમાં કોઈ પુરુષ નહોતો એટલે કલોથિંગની બાબતમાં એ ઓલ્વેઝ આ રીતે છૂટથી રહેતી. ક્યુ એલઈડી સ્ક્રિન પર થ્રી ઈડિયટ ફિલ્મનાં દૃશ્યો ભજવાઈ રહ્યાં હતા. કોલેજનું કેમ્પસ હતું. નોટી બોયઝ ન્યૂ કમર્સને તોફાની રીતે વેલકમ કરી રહ્યાં હતા. આવકાર અને મસ્તીનું તો ફક્ત નામ હતું, બાકી ‘વેલકમ’ નામના સુંવાળા શબ્દોના વાઘા પહેરીને ‘રેગિંગ’ અટ્ટહાસ્ય કરી રહ્યું હતુ. કોલેજના સિનિયર છોકરાઓના ગ્રુપ નવા આવનાર છોકરાઓના પેન્ટ ઉતરાવી રહ્યા હતા. નવા એડ્‌મિશનવાળા દરેક છોકરાએ એનું પેન્ટ ઉતારી, સિનિયર તરફ ફરીને, ઝૂકીને બોલવાનું હતું, ‘જહાંપના તુસી ગ્રેટ હો.... તોહફા કૂબુલ કરો...!’